पाठ 5
आयची लढाई
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	देवावर अवलंबून राहण्याऐवजी आपल्या स्वतःच्या सामर्थ्यावर आणि शहाणपणावर अवलंबून राहिल्याने पराभव होतो हे मुलांना दाखवणे.

	शास्त्रवाचन
	यहोशवा 7:1-13

	पाठांतर वचन
	नीतिसूत्रे 3:5
तू आपल्या पूर्ण अंतःकरणाने परमेश्वरावर भरवसा ठेव, आणि आपल्याच बुद्धीवर अवलंबून राहू नकोस …



पाठाचे सादरीकरण
सुरुवात
एखादी स्त्री डोक्यावर पाण्याचे मोठे भांडे उचलून घेऊ इच्छिते तेव्हा ती ते वर उचलण्यासाठी दुसऱ्याची मदत मागते. त्या स्थितीत ते एकटीने उचलणे तिला खूप जड असते. तिने ते एकटीने करण्याचा प्रयत्न केलाच तर बरेच पाणी सांडण्याची शक्यता असते.
पाठातील मुख्य मुद्दे
	1.यहोशवाने काही इस्राएली माणसांना आय नगराची आणि आसपासच्या प्रदेशाची टेहळणी करायला पाठवले (7:2).
	2.या हेरांनी यहोशवाकडे परत येऊन अहवाल दिला तेव्हा ते म्हणाले की आय जिंकणे इतके सोपे आहे की लढाईत फक्त काही सैनिकांनी सहभागी होणे पुरेसे आहे (7:3). त्यांनी देवाकडे सूचना मागितल्या नाहीत. त्यांनी आपल्या स्वतःच्या सामर्थ्यावर आणि शहाणपणावर भरवसा ठेवला.
	3.आयच्या लढाईत काय घडले ते वर्णन करा. आयच्या रहिवाशांनी इस्राएल लोकांचा पराभव केला, ते घाबरले आणि पळून गेले (7:4-5). चित्र 5 दाखवा. आयच्या सैनिकांकडून इस्राएल लोकांचा कसा पाठलाग होत आहे ते पाहा! या आठवड्याचे पाठांतर वचन सांगा. इस्राएल लोकांनी देवावर विश्वास ठेवला नाही. आयविषयी त्यांना जे कळले होते त्या आपल्या स्वतःच्या समजुतीवर ते अवलंबून राहिले.
	4.या पराभवामुळे यहोशवा आणि इस्राएलचे इतर पुढारी खूप दुःखी झाले. त्यांनी आपल्या व्यथा देवाला सांगितल्या. या देशातील त्यांचे सर्व शत्रू आता त्यांच्याविषयी काय विचार करतील? ते त्यांना हसतील. ते इस्राएल लोकांचा पराभव करतील आणि इस्राएलचा देव खरोखर बलवान नाही असे म्हणतील (7:6-9).
	5.देवाची यहोशवा आणि इस्राएल लोकांच्या बाबतीत निराशा झाली. त्यांनी लढाई गमावली याचे कारण ते स्वतःच्या सामर्थ्यावर अवलंबून राहिले हे होते. यरीहोवरील विजय संपूर्णपणे देवामुळे होता, त्यांच्या स्वतःच्या चतुराईमुळे नव्हे हे ते विसरले होते. म्हणूनच देवाच्या इच्छेविषयी न विचारता आयवर चढाई करण्याचे धाडस त्यांनी केले. प्रस्तावनेच्या गोष्टीचा संदर्भ घ्या, जिथे एक स्त्री जड भांडे एकटीने डोक्यावर उचलण्याचा प्रयत्न करते तेव्हा पाणी सांडते.
शिवाय, इस्राएल लोकांनी देवाच्या सूचनांचे उल्लंघन केले आणि यरीहोतून स्वतःसाठी काही वस्तू घेतल्या, जरी ते सर्व परमेश्वराचे होते (7:1, 10-12). आखानाची गोष्ट आत्ता सांगू नका. ती आपण पुढच्या पाठात पाहू.
	6.यहोशवाने इस्राएल लोकांना आपली अवज्ञा देवासमोर कबूल करण्यासाठी तयार व्हायला सांगितले. देवाशी त्यांचे नाते पूर्ववत झाल्यानंतरच ते आयचा पराभव करतील (7:13).
पाठांतर वचन पक्के करा
कथेला आपला प्रतिसाद
एखादी व्यक्ती घाण पाणी पिते तेव्हा ती आजारी पडते. आपण देवाची अवज्ञा करतो तेव्हा आपण पापात पडतो आणि आपल्या समस्यांवर मात करू शकत नाही. जीवनातील सर्वात महत्त्वाची गोष्ट म्हणजे देवाशी दृढ नाते असणे, म्हणजेच आपण त्याच्या सूचना पाळल्या पाहिजेत आणि त्याच्यावर भरवसा ठेवला पाहिजे.
मुखपाठ वचनाची उजळणी करा
पाठ 5 – आयची लढाई	पान 




